Mai multe țări din Europa au fost lovite de furtuna Pia, printre care și România. ANM avertizează că fenomenul rar va fi destul de puternic, având forța unui uragan. Vremea rea va pune stăpânire pe toate zonele țării noastre înainte de Crăciun. Ce anunţă meteorologii?
Furtuna Pia face prăpăd în vestul Europei, iar vineri, 22 decembrie, a ajuns și în România. Această furtună a cauzat numeroase pene de curent, iar meteorologii au emis avertizări de ninsori puternice pentru jumătatea nordică a Marii Britanii. În Scoția au fost vânturi cu viteze cuprinse între 110 și 130 de km/h.
Furtuna Pia a ajuns în România. Pentru zilele următoare, meteorologii avertizează că fenomenul va fi destul de puternic, având forța unui uragan. Întreaga țară se va afla sub cod portocaliu și galben de vânt, viscol puternic și ninsori.
"E vorba de influențe periferice, pentru că această furtună formată în nord deja și-a pierdut o parte din energie. Au fost efecte foarte serioase în Marea Britanie, în Olanda, în Danemarca și, în general, în partea de nord a Europei. Simțim și noi efectele la trecerea acestui sistem și deja există atenționări și avertizări în zona de munte. Acolo se simt efectele cel mai puternic, vânt, ninsori, vântul foarte puternic va fi prezent în mare parte din țară, dar evident că valorile cele mai mari ale vitezei vântului vor fi tot în zona montană", a explicat climatologul Roxana Bojariu, la Digi24.
Efectele furtunei Pia se vor resimți mai ales în zona montană. Vor fi ninsori și viscol puternic până duminică, 24 decembrie.
"E vorba de aceste câteva zile, până duminică, când încă vom avea manifestări ale trecerii ciclonului nord-atlantic. Va fi ceva deosebit mai ales în zona montană și evident că vom avea intensificări de vânt peste tot în țară, dar nu va lovi cu puterea cu care a lovit nordul Europei și ne influențează doar cu periferia sa. Zonele în care vom avea inclusiv precipitații vor fi mai ales cele de munte și de nord, nord-vest. Vântul va provoca efecte în toată țara, intensificări ale vântului, care pot să atingă în zone mai joase din țara 65 de km/h sau poate 80 km/h în unele zone", a mai explicat Bojariu.
Drept urmare, de vineri, 22 decembrie, până duminică, 24 decembrie, în Ajunul Crăciunului, toată țara se va afla sub atenționare de cod galben de vânt. În plus, în sud și centru pot fi rafale de peste 80 de kilometri pe oră. ANM a anunțat că va ninge viscolit în Maramureș și Transilvania și se va depune strat consistent de zăpadă.
În București, cerul va fi noros, iar temperaturile minime se vor situa în jur de -1, 0 grade, în următoarele trei zile, conform ANM. Vântul va sufla moderat în prima parte a zileI, apoi se va intensifica treptat, urmând ca la rafală să se înregistreze viteze în general de 55 km/h.
Temperatura maximă va fi de 7-8 grade, iar cea minimă se va situa în jurul valorii de 0 grade.